חיפוי הקירות במטבח הוא השלב הסופי בתהליך העיצוב ואחד המרכזיים בו. מגוון חומרים מוצעים כיום המותאמים לקשת רחבה של צרכים, סגנונות ותקציבים. אז מהו החיפוי שלכם?
ארונות, משטחי עבודה, כיורים, ברזים, מוצרי חשמל- כל כך הרבה פרמטרים צריך לקחת בחשבון בעיצוב המטבח שהעיצובים והדגמים הרבים של כל אחד מהם רק הופכים את התהליך למורכב עוד יותר. חיפוי הקיר מעל משטח העבודה במטבח הוא פרמטר נוסף, דומיננטי מאוד, שבכוחו ליצור את האווירה הרצויה, לשדרג את מראה המטבח ולתת לו את הנגיעה העיצובית המיוחדת.
חיפויי הקיר הבולטים כיום הם קרמיקה, שיש, זכוכית, טיח אקרילי, קוריאן, נירוסטה ועוד כשלכל אחד מהם היתרונות והחסרונות שלו. אז איזה חומר הוא השריט ביותר? מי ישמור על המראה החדש שלו לאורך זמן?, מי יעניק למטבח את המראה הכפרי החמים? ועל איזה חיפוי תוציאו הכי הרבה כסף?
אמנם בשנים האחרונות המעמד שלה מעט נפגע, אך לקרמיקה יש עדיין את השליטה הגדולה ביותר בתחום חיפויי הקיר במטבחים. "חיפויי קרמיקה או גרניט פורצלן קיימים במגוון של צבעים, גוונים, גדלים וטקסטורות, לרבות דמויי אבן למיניהם, דמויי בריקים, מבריקים או מט", אומרת אדריכלית הפנים, ענבל קרקו, "מגוון העיצובים של הקרמיקה שחלקם מאויירים ויוצרים סוג של תמונה במטבח מאפשרים ליצור עיצוב מיוחד ושונה במטבח המושך את מוקד תשומת הלב אליהם".
יתרונות: עשרות דוגמאות, טקסטורות וצבעים ובמחירים נוחים יחסית.
חסרונות: לכלוך עשוי להצטבר בין חריצי האריחים, בעיקר באזורים הקרובים לכיריים.
מחיר: 60-150 ש"ח למ"ר.
קולקציית אריחי קרמיקה מבית האופנה של VALENTINO עם הדפסה דיגיטאלית בדוגמא של פרחי קטיפה. להשיג ברשת חרש במחיר: 190-270 ש'ח למ'ר.
חיפוי טרנדי וחדש יחסית, המתבצע על-ידי הדבקת פלטה של זכוכית על הקיר מעל למשטח העבודה. לאחר ההדבקה הזגג בדרך-כלל ימרח ברווח שבין הזכוכית לקיר סיליקון מיוחד שימנע חדירת נוזלים, אבק או לכלוך. לזכוכית יש ברק ומראה יוקרתי ולרוב היא מגיעה בדוגמא חלקה, אם כי היא קיימת במגוון של עיצובים, צבעים והדפסים.
יתרונות: אופציית ההדפסים שמציעה הזכוכית הופכת אותה לאלטרנטיבה טובה עבור מי שרוצה להכניס אמירה אישית ומראה מקורי לתוך המטבח. כמו כן, היא קלה מאד לניקוי.
חסרונות: פחות חזקה ועמידה ממשטח שיש ובדרך כלל כל לכלוך שיש עליה מורגש בעין.
מחיר: 1,000-1,500 ש"ח למ"ר.
במטבחים מודרניים ומינימליסטים נוטים לא פעם לוותר על חיפוי הקרמיקה ולהגביה את משטח העבודה העשוי משיש או קווארץ בעוד 10עד 20 סנטימטרים לאורך הקיר. חשוב לזכור כי מעל הכיריים מומלץ לחפות את הקיר עד לגובה של קולט האדים.
יתרונות: משטחי אבן קיסר הם עמידים מאוד, קלים מאוד לניקוי ולתחזוק והם שומרים על המראה המקורי שלהם לאורך זמן.
חסרונות: הגמישות העיצובית שלהם היא מוגבלת ואינה מאפשרת נגיעה יותר מידי אישית במטבח כמו במקרה של הזכוכית המודפסת.
מחיר: 400-1200 ש"ח למ"ר.
לבנים מחימר שהגיעו מפירוק של מבנים באירופה. המראה המיושן והאותנטי של הבריקים מעניק למטבח מראה מאוד חמים ומתאים מאוד לאוהבי הסגנון הכפרי. כיום ניתן להשיג גם בריקים שלא מפירוק במחיר מוזל יותר ובעיצובים שונים ומגוונים.
יתרונות: מעניקים מראה מאוד חמים לחלל ומהווים מוקד תשומת לב אטרקטיבי ומעניין במטבח.
חסרונות: לאבן יש נטייה לספוג שומנים ולכלוך ומעט קשה לנקות אותם.
מחיר: 150-250 ש"ח למ"ר.
האופציה הזולה ביותר שעם יד מעט מקצועית ניתנת ליישום במהירות ובקלות. השליכט האקרילי מגיע בכל קשת הגוונים שרק תרצו, ניתן לבחור בין טקסטורה עדינה או גסה והעובדה שהוא עשוי מחומרים טבעיים הופכת אותו גם לידידותי לסביבה.
יתרונות: שומר על אחידות גוון וטקסטורה לאורך זמן, המחיר הוא יחסית נמוך והיישום הוא אפשרי באופן עצמאי.
חסרונות: יישום לא נכון עלול להביא לתוצאה לא מושלמת עם נזילות ומראה לא אחיד. כמו כן, מבחינת ניקיון, לטיח האקרילי נטייה לספוג שומנים ולכלוך והניקוי שלו אינו קל ומהיר.
אחד החומרים העמידים והחזקים שיש השומר על המראה המקורי שלו לאורך זמן. עד כה שימש הקוריאן בעיקר למשטחי עבודה בבית הפרטי, אך כיום התכונות הטובות שלו מנוצלות למגוון פונקציות במטבח כמו כיורים, ארונות וחיפויי קיר. הקוריאן, העשוי מתרכובת של מינרלים טבעיים ואקריליק, הינו חומר אנטי בקטריאלי שאינו סופג נוזלים, שומנים או לכלוך, הוא קל מאוד לניקוי והעובדה שניתן להשתמש בו לחיפוי ארונות כיורים וקירות הופכת אותו לאופציה המועדפת לאוהבי המראה המודרני והמינימליסטי.
יתרונות: עמידות גבוהה, בלאי נמוך, מגוון צבעים ואופציות עיצוביות.
חסרונות: מחיר גבוה ונטייה להישרט. אמנם השריטות ניתנות לתיקון על ידי שיוף החומר, אך פעולה זו מבוצעת על ידי בעל מקצוע וכמובן כרוכה בתשלום.
מחיר: 1,500-1,300 שח למ"ר.
החומר אשר שימש בעבר בעיקר למטבחים בבתי חולים או מסעדות, נכנס בשנים האחרונות גם למטבח הפרטי שלנו בעיקר בשל רמת הסטריליות הגבוהה שלו וכן בשל היישומים העיצוביים הרבים שלו. את הנירוסטה ניתן ליישם על מגוון רחב של אלמנטים במטבח החל ממשטחי העבודה, הארונות, הכיורים ועד לחיפויי הקירות, קולטי האדים וכל מוצרי החשמל. אופציה זו מעניקה יתרון גדול לחומר עבור כל מי שמעוניין במראה מינימליסטי במטבח עם עיצוב אחיד והרמוני.
הנירוסטה עשויה מפלדת אל-חלד, היא קלה מאוד לניקוי, הבלאי שלה יחסית נמוך והיא ניתנת במגוון גימורים כמו מט או מבריק.
יתרונות: רמת סטריליות גבוהה מאוד החשובה מאוד בחללים כמו מטבחים, עמידות גבוהה, מגוון יישומים במטבח היכולים להעניק לו מראה אחיד ומינימליסטי.
חסרונות: מחיר יחסית גבוה, נטייה לשריטות.
בניגוד לאריחי הקרמיקה שהחריצים שביניהם עלולים לצבור לכלוך ושומנים, חיפוי המראה עשוי מקשה אחת המודבקת על הקיר ולכן ניתנת לניקוי ביתר קלות. אחד היתרונות של מראות בבית הוא אפקט ההגדלה שהן יוצרות ולכן גם במטבחים, בעיקר הקטנים שביניהם, למראה יש יכולת להעניק להם מראה גדול ומרווח יותר.
יתרונות: קלה לניקוי, עמידה, בעלת בלאי נמוך.
חסרונות: מחיר גבוה, כל טביעת אצבע מורגשת עליה ולכן מצריכה ניקוי תכוף יותר.
מתי מגיע שלב בחירת חיפוי הקיר?
"החיפוי הוא השלב האחרון בתהליך עיצוב המטבח והוא מגיע לאחר בחירת הארונות ומשטח העבודה", אומרת אדריכלית הפנים ענבל קרקו, "מומלץ להמתין עד שהכל מותקן ואז להחליט לגבי חיפוי הקיר. בדרך-כלל מדובר בכמויות קטנות שלחברות ממילא יש במלאי, וגם אם לא, אפשר לתפקד במטבח באופן זמני גם בלי חיפוי עד שיימצא החיפוי המושלם".
גם לדברי אדריכלית הפנים, שירה חזיז, חיפוי קיר במטבח מהווה את השלב הסופי בעיצוב שלו ומאחר שבכוחו לשנות את מראה המטבח באופן משמעותי, מומלץ לקחת מספר דוגמאות, לבדוק אם הן מתאימות לארונות, ורק לאחר מכן להגיע לבחירה הרצויה.
מהו גובה החיפוי הרצוי?
חשוב לחפות את האזורים הרטובים (כמו מעל הכיור) וכן את אזור הכיריים, הנוטה לספוג הרבה שומנים ולכלוך, עד תחתית קולט האדים. "מעבר לפאן העיצובי, מטרת החיפוי היא שתהיה אפשרות לנקות אותו", אומרת קרקו. "אם ממילא לא תצטרכו לנקות את הקיר, כי הוא לא מתלכלך באיזור מסוים, אין חובה לשים שם אריחים/חיפוי אחר. אם בחרתם לוותר על אריחים ופשוט הגבהתם את המשטח, קחו בחשבון שתצטרכו לחדש את הצבע מעליו, מדי מספר שנים".
במטבח קטן לא מומלץ להשתמש באריחים גדולים וכהים בכדי לא להקטין עוד יותר את מראה המטבח. "עדיף להשתמש באריחים קטנים ובהירים ולא להשתמש בטקסטורות ועיטורים, אלא בפשטות ובהירות", ממליצה חזיז. יש לציין כי חיפויי הזכוכית, הנירוסטה או המראה הינם חומרים מבריקים המשקפים את מה שניצב מולם, ולכן במידה מסוימת נותנים אשליה של גודל.
כיום, חיפוי קיר במטבח ניתן ליישום גם באופן עצמאי, אך הוא מצריך יד קצת יותר מיומנת ומקצועית. איך תעשו זאת? קונים דבק קרמיקה, ספייסרים שיוצרים ריווח קבוע, רובה למילוי בין האריחים וסיליקון לאטימה. לאחר שהחומר מתייבש מנקים את האריחים, מוציאים את הספייסרים ומניחים רובה בין החריצים. ממתינים 24 שעות עד שהחומר יתייבש ולבסוף מנקים את האריח.
חשוב לבחור ברובה איכותי, ואם המרווחים גדולים, מומלץ לשלב בו גם דבק. בנוסף, כדאי לשים חומר מילוי תואם לצבע האריח כדי ליצור הומוגניות ושהמשטח יראה אחיד. בשימוש באריחים כהים חומר המילוי יהיה כהה, ולהפך.